McDonnell-Douglas MD-11
McDonnell Douglas MD-11 – XX a. devintojo dešimtmečio pabaigoje JAV sukurtas trijų variklių, nuo vidutinio iki ilgo nuotolio plačiafiuzeliažis keleivinis ir krovininis, komercinis reaktyvinis lėktuvas. Lėktuvas buvo kuriamas kaip McDonnell Douglas DC-10 modernizuotas variantas su šiek tiek didesniais sparnais, kuro suvartojimą 2,5% sumažinančiais vingletais, ilgesniu fiuzeliažu, kompiuterizuota skrydžio valdymo sistema ir stikline skrydžio prietaisų lenta, dviejų, o nebe trijų pilotų įgula. Projektavimo darbai prasidėjo 1986 m. gruodžio 30 d. 1990 m. gruodžio 7 d. pirmasis orlaivis buvo pristatytas pirmąjam užsakovui – Suomijos aviakompanijai „Finnair“. Orlaivį gamino McDonnell Douglas, vėliau, įmonę įsigijus Boeing Commercial Airplanes, jo gamybą „Boeing“ tęsė iki 2001 m. Buvo gaminami penki orlaivio variantai: MD-11 (pagaminta 131 vnt.): bazinis keleivinis variantas, gamintas 1988–1998 m. Pagrindiniai užsakovai – American Airlines (19 vnt.), Delta Air Lines (17), Swissair (16), Japan Airlines (10), KLM (10). MD-11C (pagaminti 5 vnt): kobi variantas, kurio pagrindnis denis buvo skirtas tiek keleivių, tiek krovinių pervežimui. Visus pagamintus orlaivius įsigijo Alitalia, 2005 ir 2006 juos pertvarkiusi į pilnai krovininius. MD-11CF (pagaminti 6 vnt.): keleivinis-krovininis variantas (angl. Convertible Freighter), gamintas Martinair užsakymu (4 vnt), dar du įsigijo World Airways. MD-11ER (pagaminti 5 vnt.): padidinto nuotolio variantas, pristatytas 1994 m. Singapūro aviacijos parodoje, gamintas 1995–1997 m. Klientai – Garuda Indonesia (3 vnt.) ir World Airways (2). MD-11F (pagaminti 53 vnt.): pilnai krovininis variantas, gamintas 1988–2000 m. Pirkėjai – FedEx Express (22 vnt.), Lufthansa Cargo (14) ir kt.. MD-11 Boeing Converted Freighter (BCF) – „Boeing“ siūloma keleivinio lėktuvo pertvarkymo į krovininį programa. Keleivinį lėktuvo variantą įsigijusios aviakompanijos XXI a. pirmojo dešimtmečio viduryje juos pradėjo keisti ekonomiškesniais Airbus A330, Airbus A340, ir Boeing 777. 2022 m. rugpjūčio mėn. duomenimis pasaulyje buvo eksploatuojama 116 MD-11 lėktuvų. Didžiausi operatoriai buvo FedEx Express (57 vnt.), UPS Airlines (42) ir Western Global Airlines (17).